钦定古今图书集成/明伦汇编/官常典/第656卷 > 《县丞》
## 钦定古今图书集成/明伦汇编/官常典/第656卷 > 《县丞》

汉氏县、丞、尉多以本部人为之，三辅县则兼用他郡，
诸县皆有，主刑狱囚徒。　后汉署文书典、知仓狱署、
诸曹掾史，凡诸县署丞皆铜印黄绶，进贤一梁冠。自
晋后无丞。　宋惟建康有狱丞及夫。隋氏革选，尽用
他郡人，汉已下皆用一人。　唐置京县丞三员，北京、
太原、晋阳各置一人。高宗始为品官，吏部选授为县
令之贰。　宋初不置丞。天圣中，因苏耆请，开封两县
始各置丞一员，在簿尉之上，仍于有出身《幕职令录》
内选充。

时两赤县簿尉多差出外，本县阙官，故耆有此请。

皇祐中，诏赤县丞并除新改官人。熙宁四年，编修条
例所言：“诸路州军繁剧县令，户二万已上增置县丞
一员，以幕职官或县令人充。”元祐元年诏：“应因给纳
常平、免役置丞，并行省罢。如委是事务繁剧、难以省
罢处，令转运司存留。”崇宁二年，宰臣蔡京言：“熙宁之
初，修水土之政，行市易之法，兴山泽之利，皆王政之”
大，请县并置丞一员，以掌其事。

《国史外补》云：“县丞，昔大邑有之，至是不以邑之大小，皆得置丞，使主管常平、坑冶、农田水利。”

大观三年，诏：“昨增置县丞内，除旧额及万户以上县
令，委是事务繁冗，并虽非万户，实有山泽坑冶之利，
可以兴修去处，依旧存留外，馀皆减罢。”建炎元年，诏
县丞系嘉祐以前员阙并万户处存留一员，馀并罢。
绍兴三年，以淮东累经兵火，权罢县丞。十八年，置海
陵丞一员。嘉定后小邑不置，丞以簿兼。